L-Alternattiva Demokratika (AD) qalet li ekonomija li tikber, fost l-oħrajn, minn fuq dahar il-ħaddiem li m'għandux għaxja ta' lejla ma tistax issejjaħ lilha nnifisha b'saħħitha. Esponenti tal-Kampanja Paga Minima Diċenti sostnew li dan mhuwiex aċċettabbli għalihom. Aċċentwaw li żieda fil-paga minima ma tistax issarraf f'telfien ta' xogħol, anzi bil-maqlub. Żieda fil-paga minima tassigura lil dawk vulnerabbli biex jiddependu inqas fuq il-karità, kif ukoll tħalli aktar flus f'idejn il-poplu. Fi kliem ieħor, żieda fil-paga minima timbotta lill-ekonomija 'l quddiem. L-AD irrimarkat li l-paga minima l-aħħar li ġiet ikkalkulata kien fl-1972 fuq għażla ta' prodotti li kienet tagħmel sens 44 sena ilu. Saħqet li l-paga minima għandha tiġi riveduta perjodikament. F'dan id-dawl, l-istudju tal-Caritas, A Minimum Essential Budget for a Decent Living 2016 huwa mitqlu deheb f'dan il-qasam. Huwa studju serju dwar il-paga minima wara nuqqas ta' 44 sena. Tarka għal paga minima diċenti. Kulħadd għandu d-dritt li jkun moħħu mistrieħ sakemm jasal l-aħħar tax-xahar. Il-Prim Ministru dwar il-paga minima Aktar tard matul il-jum, tkellem dwar l-istess suġġett il-Prim Ministru Joseph Muscat. Waqt konferenza nazzjonali fuq l-Att dwar ir-Relazzjonijiet tax-Xogħol u dawk Industrijali, il-Prim Ministru qal li hija x-xewqa tal-Gvern li l-unjins u min iħaddem jaslu bi proġett komuni dwar il-paga minima. Tkellem fuq il-bżonn li l-liġi tax-xogħol tipprovdi għal aktar flessibilità u appella lill-imsieħba soċjali u rappreżentanti tal-unjins biex ma jaħsbux biss fil-membri tagħhom imma fil-kategoriji kollha tal-ħaddiema. .td_uid_3_5ee4e8688e2ae_rand.td-a-rec-img{text-align:left}.td_uid_3_5ee4e8688e2ae_rand.td-a-rec-img img{margin:0 auto 0 0}